ગુજરાત વિધાનસભાની ચૂંટણીને અનુલક્ષીને મતદારોમાં મતદાન અને ઈવીએમ-વીવીપેટના ઉપયોગ માટે જાગૃતિ આવે તે અંગે ચૂંટણી તંત્ર દ્વારા વિવિધ માધ્યમોનો ઉપયોગ કરવામાં આવી રહ્યો છે. મહિલાઓ તથા યુવા મતદારો મતદાન કરવા પ્રેરાય તે માટે ફેસબૂક અને ટ્વીટર જેવા સોશિઅલ મીડિયાના માધ્યમ થકી વૈવિધ્યસભર પ્રયાસ કરવામાં આવી રહ્યાં છે. ગુજરાતના યુવાનોમાં રમતગમત ક્ષેત્રે આંતરરાષ્ટ્રીય ક્રિકેટર ચેતેશ્વર પૂજારા એક પ્રખ્યાત નામ છે. ગુજરાત ચૂંટણી તંત્રનાં સ્ટેટ આઈકોન ચેતેશ્વર પૂજારા દ્વારા તાજેતરમાં રાજકોટ ખાતે યોજાયેલી ભારત-ન્યુઝીલેન્ડ વચ્ચેની ટી-૨૦ મેચના પ્રારંભે સ્ટેડિયમ પર ઉપસ્થિત અંદાજે ૪૦ હજાર જેટલાં પ્રેક્ષકોને મતદાન કરવા સંકલ્પ લેવડાવવામાં આવ્યો હતો.